Kernkrag kan ons red, onkunde nie | Netwerk24
Kernkrag kan ons red, onkunde nie
Deur Ben Smit, Melkbosstrand 01 Julie 2020 00:01
Wind en son lewer krag, maar om die krag, wat voortdurend in sterkte wissel, in 'n netwerk in te voer, is 'n nagmerrie vir die ingenieurs – én dis duur. Kernkrag is stabiel en die Koeberg-kernkragsentrale is verreweg ons betroubaarste energiebron. Boonop is 'n kernkragstasie nie duurder as 'n fiasko soos die Medupi-steenkoolkragstasie nie.
'n Eenvoudige feit is dat energie vir kragopwekking daarvan afhanklik is dat massa omgeskep word na energie – wat gebeur volgens die oorbekende E = mc² van Albert Einstein waar c die simbool is vir die spoed van lig, naamlik sowat 300 000 kilometer per sekonde.
Die formule beteken eenvoudig dat as 'n klein hoeveelheid massa "vernietig" word, word 'n relatief geweldige hoeveelheid energie vrygestel.
Chemiese reaksies wat hitte voortbring, doen dit deur uiters klein hoeveelhede massa om te skep na energie, maar as die uraan-atoom gesplyt word, word 'n relatief enorme persentasie van die uraan se massa in energie omgeskep.
Om energie uit steenkool te druk deur dit te verbrand, besoedel jy die atmosfeer met miljarde tonne rook, swawelsuur en as, en selfs radioaktiewe isotope!
Die kernafval is veilig as dit in boorgate gestort word wat onder die watertafel lê – en onthou ons vulkane is aktief omdat radioaktiewe elemente die aarde se binnegoed lekker warm hou!